Στέφανος Κασσελάκης

Ο Στέφανος Κασσελάκης (Μαρούσι, 29 Μαρτίου 1988) είναι Έλληνας επιχειρηματίας και πολιτικός, ιδρυτής και πρόεδρος του πολιτικού κόμματος, Δημοκράτες - Προοδευτικό Κέντρο, από τον Νοέμβριο του 2024. Είχε διατελέσει πρόεδρος του ΣΥΡΙΖΑ - Προοδευτική Συμμαχία από τον Σεπτέμβριο του 2023 μέχρι τον Σεπτέμβριο του 2024. 

Κατάγεται από οικογένεια που δραστηριοποιείται στο χώρο της ναυτιλίας. Σπούδασε στις ΗΠΑ, όπου αργότερα εργάστηκε στον τραπεζικό τομέα και τα ναυτιλιακά. Στις βουλευτικές εκλογές του 2023 ήταν υποψήφιος βουλευτής σε μη εκλόγιμη θέση του ψηφοδελτίου Επικρατείας του ΣΥΡΙΖΑ-Π.Σ. Τον Αύγουστο ανακοίνωσε την υποψηφιότητα του στις εκλογές για την προεδρία του κόμματος, βγαίνοντας πρώτος και στους δύο γύρους της εκλογικής διαδικασίας. 

Τον Σεπτέμβριο του 2024 εξέπεσε από την προεδρία του ΣΥΡΙΖΑ-Π.Σ. και δύο μήνες αργότερα αποχώρησε από το κόμμα και ανήγγειλε την ίδρυση κόμματος με τον τίτλο Κίνημα Δημοκρατίας.

Τον Ιανουάριο του 2025 του ασκήθηκε ποινική δίωξη για παράβαση του νόμου περί δήλωσης και ελέγχου περιουσιακής κατάστασης βουλευτών (πόθεν έσχες) έπειτα από σχετική εισαγγελική προκαταρκτική εξέταση. Για το αδίκημα έχει παραπεμφθεί να δικαστεί από το Μονομελές Πλημμελειοδικείο Αθηνών.

 Βιογραφικά στοιχεία 
Γεννήθηκε στο Μαρούσι τον Μάρτιο του 1988, μεγάλωσε στην Εκάλη, ενώ έλκει την καταγωγή του από τον Σκινέ Χανίων. Ως τις αρχές του 2023, διέμενε στο Μαϊάμι.

Είναι γιος της Ευαγγελίας Κασσελάκη, οδοντιάτρου και Κλινικής Επίκουρης Καθηγήτριας Επανορθωτικής Οδοντιατρικής του Πανεπιστημίου της Πενσυλβάνιας και του Θεόδωρου Κασσελάκη, οποίος δραστηριοποιείται επιχειρηματικά στον επιχρωματισμό πλοίων και διατελεί πρόεδρος και διευθύνων σύμβουλος της εταιρείας CASCO International ABEE και ιδιοκτήτης offshore εταιρείας με την επωνυμία Oswego Estates Limited.

 Εκπαίδευση 
Φοίτησε στο Κολλέγιο Αθηνών. Φοίτησε στο Λύκειο Φίλιπς Ακάντεμι στο Άντοβερ της Μασαχουσέτης των ΗΠΑ, όπου και εγκαταστάθηκε μαζί με τη μητέρα του, η οποία εργάστηκε αρχικά ως οδοντίατρος και από το 2006 ως εκπαιδευτικό προσωπικό στο Πανεπιστήμιο της Πενσυλβάνιας.

Σπούδασε στο Πανεπιστήμιο της Πενσυλβάνια και έλαβε βασικό πτυχίο στα χρηματοοικονομικά από τη Σχολή Ουάρτον του Πανεπιστημίου, και στις διεθνείς επιστήμες από το Κολλέγιο Τεχνών και Επιστημών.

Ομιλεί αγγλικά, γαλλικά, γερμανικά και ισπανικά.Στέφανος Κασσελάκης: Ποιος είναι ο επιχειρηματίας που ταράζει τα νερά στον ΣΥΡΙΖΑ – Το βιογραφικό του. Η Ναυτεμπορική. Κυριακή, 27 Αυγούστου 2023. Ανακτήθηκε στις 24/09/2023.

 Επαγγελματική σταδιοδρομία 
Την περίοδο που ήταν φοιτητής εργάστηκε για ένα σύντομο διάστημα ως εθελοντής στην εκστρατεία του τότε γερουσιαστή Τζο Μπάιντεν για τις προεδρικές εκλογές του 2008 καθώς και στη δεξαμενή σκέψης πολιτικής ανάλυσης και εξωτερικής πολιτικής «Κέντρο Στρατηγικών και Διεθνών Σπουδών» στην Ουάσινγκτον.Στα αγγλικά: "Center for Strategic and International Studies" βλ.  ιστοσελίδα του CSIS  Το 2009 προσλήφθηκε στην επενδυτική τράπεζα Goldman Sachs.

Επί σειρά ετών αρθρογραφούσε στην ομογενειακή εφημερίδα «Εθνικός Κήρυκας» της Νέας Υόρκης, αρχικά με τη Στήλη του Φοιτητή και αργότερα με το Χρώμα της Αγοράς.Κατσαγεώργη Γιάννα, Στέφανος Κασσελάκης Ενας σύγχρονος «Μικρός Πρίγκιπας» στον πλανητη του ΣΥΡΙΖΑ, Εθνικός Κήρυξ (ΗΠΑ) - Το Περιοδικό, 20-21 Μαΐου 2023 Κατά τη διάρκεια της οικονομικής κρίσης στην Ελλάδα, ίδρυσε τη μη κερδοσκοπική διαδικτυακή πλατφόρμα CVfromGreece, με στόχο την παροχή συμβουλευτικής υποστήριξης σε νέους για τη βελτίωση των βιογραφικών σημειωμάτων τους για εύρεση θέσεων εργασίας ή για αιτήσεις σπουδών στο εξωτερικό.

Ο Κασσελάκης απολύθηκε το 2014 από τη Goldman Sachs ως «μειωμένης απόδοσης» («bad performer»), αφού του είχε δοθεί ειδοποίηση 6 μήνες νωρίτερα. Ο ίδιος αρνήθηκε ότι απολύθηκε και ισχυρίστηκε ότι αποχώρησε οικειοθελώς αφότου έγινε δεκτός για μεταπτυχιακές σπουδές στη διοίκηση επιχειρήσεων στο Τεχνολογικό Ινστιτούτο Μασαχουσέτης.

Μετά την αποχώρησή του από τη Goldman Sachs, έλαβε δάνειο με προσωπική εγγύηση με την υποστήριξη του νονού του, εφοπλιστή Μάρκου Νομικού και δραστηριοποιήθηκε στο χώρο των ναυτιλιακών. Έγινε πλοιοκτήτης και ιδρυτής της εταιρείας Swift Bulk, από την οποία παραιτήθηκε το Μάρτιο 2023. Διετέλεσε διευθυντικό στέλεχος στις επιχειρήσεις του πατέρα του, C. PENN Coating USA Inc (ως ταμίας) και Philadelphia Coatings LLC (ως διευθύνων σύμβουλος).

 Πολιτική σταδιοδρομία 
μικρογραφία|Ο Κασσελάκης ως υποψήφιος προέδρος το 2023
Από το 2013 ήταν εγγεγραμμένος στους εκλογικούς καταλόγους της πολιτείας της Νέας Υόρκης ως Ρεπουμπλικάνος έως το 2019.

Αρθρογραφώντας με το ψευδώνυμο «Αριστοτέλης Οικονόμου» στον «Εθνικό Κήρυκα», υποστήριξε το 2007 την υιοθέτηση οικονομικής πολιτικής αντίστοιχης με εκείνη του προέδρου των ΗΠΑ Ρόναλντ Ρήγκαν και την πολιτική της Νέας Δημοκρατίας υπέρ της ίδρυσης ιδιωτικών πανεπιστημίων. Το 2012, διαρκούσης της ελληνικής οικονομικής κρίσης, άσκησε κριτική στον αριθμό των απολύσεων δημοσίων υπαλλήλων που διαχειριζόταν ο Κυριάκος Μητσοτάκης, θεωρώντας τες «πάρα πολύ λίγες», και υποστήριξε τη μείωση του κατώτατου μισθού ως μέτρο «επίπονο», αλλά «θετικό».

Σε άρθρο του τον Σεπτέμβριο του 2015 στον «Εθνικό Κήρυκα», εφημερίδα της ελληνικής ομογένειας στις ΗΠΑ, επέκρινε τον τότε πρωθυπουργό Αλέξη Τσίπρα, παραλληλίζοντάς τον με τον Ντόναλντ Τραμπ, εκτιμώντας ότι δεν διαθέτει επαρκή εμπειρία και κατηγορώντας τον για την επιλογή του Γιάνη Βαρουφάκη στη θέση του υπουργού Οικονομικών.

Ο Κασσελάκης δήλωνε ότι είχε αναπτύξει εξαιρετικές σχέσεις με τον Κυριάκο Μητσοτάκη από το 2012 και ότι τον σέβεται, ενώ είχε υποστηρίξει την υποψηφιότητά του για την προεδρία της Νέας Δημοκρατίας το 2015 με άρθρο του στον Εθνικό Κήρυκα. Το 2023 ο Κασσελάκης δικαιολόγησε αυτή τη θέση, υποστηρίζοντας ότι στήριξε τον Μητσοτάκη επειδή εκείνος είχε ως αντίπαλό του τον Άδωνι Γεωργιάδη, καθώς και διότι θεωρούσε ότι είχε ορισμένες προοδευτικές ιδέες. Στο άρθρο του στον Εθνικό Κήρυκα, που δημοσιεύτηκε τρεις μέρες πριν τον πρώτο γύρο των εκλογών της ΝΔ και αναρτήθηκε στη σελίδα του Μητσοτάκη στο facebook, ο Κασσελάκης δεν έκανε κάποια αναφορά στο Γεωργιάδη, καταφερόταν εναντίον του Βαγγέλη Μεϊμαράκη και του Αλέξη Τσίπρα και υποστήριζε ανεπιφύλακτα την υποψηφιότητα Μητσοτάκη.

Ο Κασσελάκης έχει αναφέρει ότι ανέπτυξε γνωριμίες με τα ηγετικά μέλη του ΣΥΡΙΖΑ-Π.Σ. το 2021 και ότι αποδέχτηκε πρόταση του Αλέξη Τσίπρα να είναι υποψήφιος βουλευτής πιστεύοντας στη δημιουργία ενός αντίστοιχου του αμερικανικού Δημοκρατικού Κόμματος στην Ελλάδα. Ήταν υποψήφιος βουλευτής Επικρατείας, ως εκπρόσωπος των Ελλήνων του εξωτερικού, με τον ΣΥΡΙΖΑ - Προοδευτική Συμμαχία στις εκλογές του Μαΐου και του Ιουνίου του 2023 στην ένατη θέση του ψηφοδελτίου επικρατείας.

Στις 29 Αυγούστου 2023 ανήγγειλε την υποψηφιότητά του για πρόεδρος του ΣΥΡΙΖΑ-Π.Σ. Στον πρώτο γύρο των εσωκομματικών εκλογών του κόμματος στις 17 Σεπτεμβρίου, ήρθε πρώτος μεταξύ πέντε υποψηφίων, με ποσοστό 44,91% και περί τις 66.000 ψήφους. Στο δεύτερο γύρο, στις 24 Σεπτεμβρίου, επικράτησε της Έφης Αχτσιόγλου, που είχε συγκεντρώσει 36,18% στον πρώτο γύρο και εξελέγη νέος πρόεδρος του ΣΥΡΙΖΑ-Π.Σ., διαδεχόμενος τον Αλέξη Τσίπρα.

 Πρόεδρος του ΣΥΡΙΖΑ-Π.Σ. 
Με απόφαση του Κασσελάκη, πρόεδρος της Κοινοβουλευτικής Ομάδας παρέμεινε ο Σωκράτης Φάμελλος. Ο Κασσελάκης είχε δηλώσει ότι δεν επιθυμεί να παραιτηθούν όσοι προηγούνται στο ψηφοδέλτιο Επικρατείας, κάτι που θα τον καθιστούσε βουλευτή και συνακόλουθα αρχηγό της αξιωματικής αντιπολίτευσης.

Με την εκλογή του, οι συνυποψήφιοί του αρχικά τον αποδέχτηκαν ως πρόεδρο, χωρίς αντιδράσεις. Στην πορεία εξέφρασαν τις διαφωνίες τους και αποχώρησαν από το κόμμα βουλευτές και μέλη. Τον Νοέμβριο του 2023 αποχώρησαν ο Στέφανος Τζουμάκας και οι βουλευτές Ευκλείδης Τσακαλώτος και Πέτη Πέρκα, ενώ μετέπειτα οι βουλευτές Σία Αναγνωστοπούλου, Έφη Αχτσιόγλου, Χουσεΐν Ζεϊμπέκ, Νάσος Ηλιόπουλος, Δημήτρης Τζανακόπουλος, Μερόπη Τζούφη, Οζγκιούρ Φερχάτ, Θεανώ Φωτίου και Αλέξης Χαρίτσης. Αυτοί οι 11 βουλευτές, τον Δεκέμβριο συγκρότησαν νέα κοινοβουλευτική ομάδα, που ονομάστηκε Νέα Αριστερά.

Πριν την έναρξη του συνεδρίου του ΣΥΡΙΖΑ-Π.Σ. στις 22 Φεβρουαρίου 2024, οι δηλώσεις του Αλέξη Τσίπρα περί ανάγκης ανανέωσης της εντολής του Κασσελάκη από τη βάση του κόμματος προκάλεσαν την αντίδραση του Κασσελάκη, ο οποίος ανακοίνωσε έκτακτες εσωκομματικές εκλογές και για την ανάδειξη προέδρου. Στις 24 Φεβρουαρίου, η Όλγα Γεροβασίλη ανακοίνωσε την υποψηφιότητά της. Όμως, έπειτα από υπερψήφιση των συνέδρων πάνω σε κοινή πρόταση του Σωκράτη Φάμελλου, του Νίκου Παππά και του Γιώργου Τσίπρα περί μη διεξαγωγής των εκλογών, ο Κασσελάκης δήλωσε πως σέβεται την απόφαση.

 Πρόταση μομφής και αποχώρηση από τον ΣΥΡΙΖΑ-Π.Σ. 
Στις 8 Σεπτεμβρίου 2024 και με ψήφους 163 έναντι 120, σε σύνολο 286 ψηφισάντων μελών της Κεντρικής Επιτροπής του ΣΥΡΙΖΑ, εγκρίθηκε πρόταση δυσπιστίας στο πρόσωπο του Κασσελάκη. Την πρόταση είχαν καταθέσει την προηγούμενη ημέρα 100 μέλη του οργάνου, τα οποία θεωρούσαν ανεπαρκή τον ρόλο του στην ηγεσία του κόμματος. Μεταξύ αυτών που υποστήριξαν την πρόταση, ασκώντας κριτική στον Κασσελάκη, ήταν και ο Παύλος Πολάκης, που τον είχε υποστηρίξει κατά την εκλογή του. 

Στις 8 Νοεμβρίου, κατά τη διάρκεια του έκτακτου συνεδρίου του κόμματος, ανακοίνωσε την αποχώρησή του από τον ΣΥΡΙΖΑ και την ίδρυση ενός νέου κόμματος. https://www.protothema.gr/politics/article/1559907/alert-apohorei-o-kasselakis-apo-ton-suriza/ Είχαν προηγηθεί καταγγελίες του Πολάκη, για κατάθεση ψευδούς δήλωσης Πόθεν Έσχες στη Βουλή και στο κόμμα από τον Κασσελάκη, για τις οποίες ο ΣΥΡΙΖΑ ζήτησε να ελεγχθεί από τις αρμόδιες αρχές.

 Νέο κόμμα 
Στις 23 Νοεμβρίου 2024, ανακοίνωσε το όνομα του νέου κόμματος, Κίνημα Δημοκρατίας, που είχε προαναγγείλει μετά την αποχώρησή του από τον ΣΥΡΙΖΑ-Π.Σ. Τον Φεβρουάριο του 2026, στο έκτακτο Συνέδριο του Κινήματος Δημοκρατίας εισηγήθηκε την μετονομασία του κόμματος σε «Δημοκράτες - Προοδευτικό Κέντρο» και μετά από καθολική ψηφοφορία των μελών του, εγκρίθηκε με ποσοστό 71,8%.

 Προσωπική ζωή 
Σύμφωνα με δήλωσή του, είναι Χριστιανός Ορθόδοξος. Επίσης, από τα 31 του είναι ανοιχτά ομοφυλόφιλος, κάτι το οποίο αποκάλυψε σε τηλεοπτική συζήτηση πριν τις εκλογές του 2023. Παλαιότερα, αυτοπροσδιορίζοταν ετεροφυλόφιλος. Υπήρξε για 7 χρόνια αρραβωνιασμένος με Αμερικανίδα συμφοιτήτριά του, την οποία είχε γνωρίσει κατά την διάρκεια των σπουδών του, στο Πανεπιστήμιο της Πενσυλβάνιας.

Από το 2019 διατηρούσε ερωτικό δεσμό με τον Αμερικανό νοσηλευτή και ψυχολόγο Τάιλερ ΜακΜπέθ, με τον οποίο είχε αρχικά συνάψει σύμφωνο συμβίωσης. Παντρεύτηκαν στη Νέα Υόρκη, στις 19 Οκτωβρίου 2023 και επανέλαβαν την τελετή του γάμου στον Βοτανικό Κήπο Κρήτης, στα Χανιά.

 Παραπομπές 

Κατηγορία:Αρχηγοί του ΣΥΡΙΖΑ
Κατηγορία:Έλληνες αρχηγοί κομμάτων
Κατηγορία:Έλληνες πολιτικοί του 21ου αιώνα
Κατηγορία:Έλληνες επιχειρηματίες
Κατηγορία:Έλληνες ΛΟΑΤ πολιτικοί
Κατηγορία:ΛΟΑΤ πρόσωπα από την Ελλάδα